Predkladacia správa

Spracovanie návrhu ústavného zákona, ktorým sa mení ústavný zákon č. 227/2002  Z. z. o bezpečnosti štátu v čase vojny, vojnového stavu, výnimočného stavu a núdzového stavu                      v znení neskorších predpisov je vyvolané potrebou rozšíriť zloženie ozbrojených síl Slovenskej republiky  (ďalej len „ozbrojené sily“) o vojakov dobrovoľnej vojenskej prípravy. Súčasne sa nahrádza pojem vojak v zálohe povolaný na výkon odbornej prípravy pojmom vojak v zálohe povolaný na pravidelné cvičenie alebo na plnenie úloh ozbrojených síl v nadväznosti na možnosť použitia takto vycvičených záloh aj v stave bezpečnosti.
 
Cieľom navrhovanej úpravy ústavného zákona č. 227/2002 Z. z. o bezpečnosti štátu                    v čase vojny, vojnového stavu, výnimočného stavu a núdzového stavu v znení neskorších predpisov (ďalej len „ústavný zákon č. 227/2002 Z. z.“) je rozšíriť zloženie ozbrojených síl                    o občanov, ktorí v rámci dobrovoľnej vojenskej prípravy vykonajú základný vojenský výcvik                a tým sa pripravujú na obranu štátu. Táto forma dobrovoľnej prípravy občanov na obranu štátu bude upravená spracovaním samostatného všeobecne záväzného právneho predpisu. Zmena ústavného zákona si vyžiada upraviť aj zákon č. 570/2005 Z. z. o brannej povinnosti a o zmene               a doplnení niektorých zákonov  v znení neskorších predpisov tak, aby vojaci v zálohe zaradení do aktívnych záloh (ďalej len „aktívne zálohy“) mohli plniť úlohy ozbrojených síl aj v stave bezpečnosti. Použitie aktívnych záloh pri plnení úloh ozbrojených síl v stave bezpečnosti vyplýva z Programového vyhlásenia vlády Slovenskej republiky na roky 2012 až 2016. Navrhovaná právna úprava vytvorí podmienky pre posilnenie spôsobilostí ozbrojených síl bez potreby vyhlásenia krízového stavu. Splnenie úlohy si vyžaduje upraviť ustanovenia ústavného zákona č. 227/2002 Z. z.  ktoré upravujú zloženie ozbrojených síl. Návrhom ústavného zákona sa upravujú aj ustanovenia súvisiace so zmenou v organizácii miestnej štátnej správy. 

Návrh ústavného zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj                                   s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie. 
 
Návrh ústavného zákona nemá byť predmetom vnútrokomunitárneho pripomienkového konania.
 
Predkladaný návrh ústavného zákona predpokladá dopad na rozpočet verejnej správy. Kvantifikácia vplyvu bude súčasťou doložky vybraných vplyvov k návrhu zákona o dobrovoľnej vojenskej príprave a o zmene a doplnení niektorých zákonov. Návrh ústavného zákona nemá vplyv na podnikateľské prostredie, na životné prostredie, na informatizáciu spoločnosti, ani žiadne sociálne vplyvy. 
 
Neexistujú prekážky sprístupnenia materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.
 
Návrh ústavného zákona bol v termíne od 17. júla 2015 do 6. augusta 2015 predmetom medzirezortného pripomienkového konania. Na rokovanie Legislatívnej rady vlády Slovenskej republiky sa návrh ústavného zákona predkladá bez rozporov.